Sangen var en av 586 bidrag som ble sendt inn til NRKs Melodi Grand Prix i 2006, og «Alvedansen» var en av de 18 sangene som ble plukket ut til konkurransen. Låten deltok i delfinale 3 i Guldbrandsens hjemby Bergen 27. januar 2006. Der kvalifiserte «Alvedansen» seg til finalen i Oslo Spektrum 4. februar 2006. Etter en spennende og jevn avstemning vant den finalen og dermed retten til å representere Norge i Eurovision Song Contest i Athen i mai. Dette var første gang siden 1997 at et norskspråklig bidrag vant Melodi Grand Prix.